b'\n_START_ARTICLE_\nEvropska kohezijska politika v obdobju 2007-2013\n_START_SECTION_\nEvropski sklad za regionalni razvoj\n_START_PARAGRAPH_\nEvropski sklad za regionalni razvoj je namenjen krepitvi ekonomske in socialne kohezije ter pomo\xc4\x8di pri odpravljanju najve\xc4\x8djih razvojnih neravnovesij v regijah EU. ESRR tako prispeva k zmanj\xc5\xa1evanju vrzeli med stopnjami razvitosti razli\xc4\x8dnih regij. Gre za regije z najbolj omejenimi mo\xc5\xbenostmi, vklju\xc4\x8dno s pode\xc5\xbeelskimi in mestnimi obmo\xc4\x8dji, nazadujo\xc4\x8de industrijske regije, obmo\xc4\x8dja z geografskimi in naravnimi ovirami, kot so otoki, gorska obmo\xc4\x8dja, redko poseljena obmo\xc4\x8dja in mejne regije. Pri tem ESRR izvaja prednostne naloge EU, zlasti potrebo po krepitvi konkuren\xc4\x8dnosti in inovativnosti, ustvarjanju in ohranjanju trajnih delovnih mest ter zagotavljanju trajnostnega razvoja.\n_START_SECTION_\nEvropski socialni sklad\n_START_PARAGRAPH_\nEvropski socialni sklad je najstarej\xc5\xa1i med strukturnimi skladi, saj je bil ustanovljen z Rimsko pogodbo leta 1957 z namenom zmanj\xc5\xa1evanja razlik v bogastvu in \xc5\xbeivljenjskih standardih v dr\xc5\xbeavah \xc4\x8dlanicah EU ter spodbujanju gospodarske in socialne kohezije. V programskem obdobju 2007-2013 je iz omenjenega sklada dr\xc5\xbeavam \xc4\x8dlanicam EU in regijam za doseganje omenjenih ciljev razdeljeno pribli\xc5\xbeno 75 milijard evrov. Poslanstvo ESS je investiranje v \xc4\x8dlove\xc5\xa1ki kapital, ustvarjanje delovnih mest, spodbujanje zaposlenosti in zaposljivosti ter krepitev inovativnosti. Pri tem ESS posebno pozornost namenja invalidnim osebam, migrantom, manj\xc5\xa1inam in drugim marginalnim skupinam, ki se te\xc5\xbeje vklju\xc4\x8dujejo na trg dela.\n_START_SECTION_\nKohezijski sklad\n_START_PARAGRAPH_\nKohezijski sklad je finan\xc4\x8dni instrument, ki od leta 1994 dr\xc5\xbeavam \xc4\x8dlanicam pomaga zmanj\xc5\xa1evati ekonomska in socialna neskladja in stabilizirati gospodarstvo. Do sredstev Kohezijskega sklada so upravi\xc4\x8dene dr\xc5\xbeave \xc4\x8dlanice EU, katerih bruto nacionalni dohodek na prebivalca zna\xc5\xa1a manj kot 90% povpre\xc4\x8dja EU. Kohezijski sklad financira do 85% upravi\xc4\x8denih izdatkov projektov s podro\xc4\x8dja okoljske in prometne infrastrukture ter projektom na podro\xc4\x8djih, povezanih s trajnostnim razvojem, ki so v o\xc4\x8ditno korist okolju (u\xc4\x8dinkovita raba energije in obnovljivi viri energije). Za\xc2\xa0\xc2\xbbvelike projekte\xc2\xab\xc2\xa0(25 mio EUR za okoljske in 50 mio EUR za prometne projekte) je potrebna odobritev Evropske komisije.\n_START_SECTION_\nEvropska kohezijska sredstva za razvoj Slovenije\n_START_PARAGRAPH_\nO razdelitvi sredstev strukturnih skladov in Kohezijskega sklada odlo\xc4\x8da Svet EU na za\xc4\x8detku vsakega programskega obdobja. Razdelijo se po dr\xc5\xbeavah in ciljih pomo\xc4\x8di. Obmo\xc4\x8dja, ki lahko zaprosijo za pomo\xc4\x8d glede na posamezen cilj, dolo\xc4\x8di Evropska komisija v sodelovanju s posamezno dr\xc5\xbeavo \xc4\x8dlanico. V finan\xc4\x8dnem obdobju 2007-2013 je v okviru Kohezijskega sklada in dveh strukturnih skladov, Evropskega sklada za regionalni razvoj in Evropskega socialnega sklada, Sloveniji na voljo dobrih 4,2 milijarde evrov._NEWLINE_Sredstva skladov ne nadome\xc5\xa1\xc4\x8dajo nacionalnih sredstev, ampak jih dopolnjujejo. To na\xc4\x8delo\xc2\xa0\xc2\xbbdodatnosti\xc2\xab\xc2\xa0je izjemnega pomena, saj so tako sredstva EU\xc2\xa0\xc2\xbble\xc2\xab\xc2\xa0dodana vrednost \xc5\xbee opredeljenih dr\xc5\xbeavnih razvojih sredstev. V praksi to pomeni, da mora Slovenija iz dr\xc5\xbeavnega prora\xc4\x8duna najprej zalo\xc5\xbeiti sredstva za projekte, ki so v izvajanju in so bili izbrani za sofinanciranje, \xc5\xa1ele nato pa dobi povra\xc4\x8dilo iz evropskega prora\xc4\x8duna._NEWLINE_Sistem izvajanja strukturnih skladov in Kohezijskega sklada v Sloveniji je kompleksen. Slovenija ima en organ upravljanja \xe2\x80\x93 Slu\xc5\xbebo Vlade RS za lokalno samoupravo in regionalno politiko (SVLR) -, ki je odgovoren za pravilnost postopkov pri izvajanju kohezijske politike, za skladnost razpisanih vsebin z operativnimi programi, ki so bili za ta podro\xc4\x8dja pripravljeni in potrjeni s strani Evropske komisije ter za u\xc4\x8dinkovito porabo sredstev in koordinacijo institucij, vklju\xc4\x8denih v porabo EU sredstev. Za izvajanje instrumentov so odgovorna posamezna ministrstva kot posredni\xc5\xa1ka telesa in njihovi agentje, ki z vsebinskega vidika odlo\xc4\x8dajo o evropskih sredstvih in so odgovorna za pripravo razpisov in projektov, katerih nosilci so. V izvajanje kohezijske politike je vklju\xc4\x8denih 11 ministrstev z agenti. Slovenija ima en pla\xc4\x8dilni organ (Ministrstvo za finance) in en neodvisen finan\xc4\x8dni nadzorni organ (Ministrstvo za finance, Urad RS za nadzor prora\xc4\x8duna). Upravi\xc4\x8denci do teh sredstev pa so osebe javnega prava (lokalne skupnosti, javni zavodi, visoko\xc5\xa1olske, raziskovalne, dr\xc5\xbeavne institucije itd.), osebe zasebnega prava (podjetja, nevladne organizacije, dru\xc5\xa1tva itd.) in fizi\xc4\x8dne osebe.\n_START_SECTION_\nOperativni programi v okviru evropskega teritorialnega sodelovanja in instrumenta za predpristopno pomo\xc4\x8d\n_START_PARAGRAPH_\nKohezijska politika EU kot svoj tretji cilj opredeljuje Evropsko teritorialno sodelovanje, ki je usmerjeno v krepitev \xc4\x8dezmejnega, transnacionalnega in medregionalnega sodelovanja in mu je namenjenih 2,52% vseh kohezijskih sredstev oziroma 7,75 milijarde evrov. Pri izvajanju Evropskega teritorialnega sodelovanja je SVLR organ upravljanja v treh programih \xc4\x8dezmejnega sodelovanja, in sicer v Operativnem programu Slovenija-Avstrija, Operativnem programu Slovenija-Mad\xc5\xbearska, in v Operativnem programu IPA Slovenija-Hrva\xc5\xa1ka. V slede\xc4\x8dih operativnih programih SVLR zastopa Slovenijo kot partnersko dr\xc5\xbeavo: OP Italija-Slovenija, OP IPA Jadranska pobuda, OP INTERREG IVC, OP INTERACT II. Slovenija kot partnerska dr\xc5\xbeava sodeluje tudi v \xc5\xa1tirih transnacionalnih programih: OP Obmo\xc4\x8dje Alp, OP Mediteran, OP Srednja Evropa in OP Jugovzhodna Evropa._NEWLINE_Zunanji linki:_NEWLINE_www.eu-skladi.si_NEWLINE_www.svlr.gov.si_NEWLINE_http://www.svlr.gov.si/si/delovna_podrocja/podrocje_evropske_kohezijske_politike/_NEWLINE_http://ec.europa.eu/regional_policy/index_en.htm_NEWLINE_http://www.si-at.eu_NEWLINE_http://www.si-hu.eu_NEWLINE_http://www.si-hr.eu'